Bompengeselskap Nord

Bompengeselskap Nord AS er et norsk aksjeselskap eiet av Nordland og Troms og Finnmark fylkeskommuner. Selskapet ble stiftet 17. august 2016 og har kontor i Narvik.

Bompengeselskap Nord er et av de regionale bompengeselskapene som er opprettet som følge av Stortingets vedtak om å samle bompengeselskapene i fem regionale selskap. Regjeringen signerte ny bompengeavtale med selskapet den 10. oktober 2018. Bompengereformen ble foreslått av regjeringen Solberg og har fire deler – reduksjon av antall bompengeselskap, en utskilling av utstederrollen fra bompengeselskapene, en rentekompensasjonsordning for bompengelån og en forenkling av takst- og rabattsystemer. Målet er blant annet å redusere antall selskaper som krever inn bompenger for å redusere administrasjonsutgiftene.

Stortinget sluttet seg til forslag fra regjeringen om å innføre et nytt takst- og rabattsystem for bompengeprosjekter gjennom behandlingen av Prop. 1 S Tillegg 2/ Innst. 13 S (2015-2016). I det nye systemet legges det opp til en standardisering av rabatter og fjerning av lokale særordninger.

Historie 
Bompengeselskap Nord endret takstene og rabattsystemet i Veipakke Salten, E6 Helgeland (Nordland Bompengeselskap), Hålogalandsbrua og Harstadpakken (Troms Bompengeselskap) 1. april 2018, Helgeland Veiutvikling 28. mai 2018, og i Ryaforbindelsen 10. desember 2018. Rabattstrukturen endres til ny standard rabattordning som gir 20 % rabatt for passeringer i takstgruppe 1 med gyldig brikke. Det gis ingen rabatt for kjøretøy i takstgruppe 2.

AutoPASS-utsteder 
Som del av Bompengereformen ble det i Meld. St. 25 (2014-2015) tydeliggjort at utstederrollen skal skilles ut fra bompengeselskapene for å etablere uavhengige utstedere. Dette medfører at bompengeselskaper med integrert utstedervirksomhet, som Bompengeselskap Nord, må skille denne ut i egne juridiske personer, eller avhende kundeporteføljen. Forskrift om utstedervirksomhet for bompenger og ferjebilletter (utstederforskriften) ble vedtatt 14. desember 2018 med ikrafttredelse 1. januar 2019. Selskapene som opererte som utstedere før forskriften trådte i kraft har fått dispensasjon fra forskriften, begrenset til 18 måneder, og i løpet av denne perioden må de avhende sin utstedervirksomhet. Utstederforskriften § 37 gir mulighet til å gi dispensasjon frem til 31. desember 2020, og de regionale bompengeselskapene har fått innvilget forlengelse til denne datoen. De regionale bompengeselskapene har siden fått innvilget forlengelse til 31. desember 2021.

Bompengeselskap Nord AS har besluttet at Hålogalandsbrua skal være brikkeutsteder for alle AutoPASS-kunder i regionen. Utstedervirksomheten skal avhendes og selskapet har satt frist for bud på porteføljen til 22. mars 2021.

Bompengeselskap Nord har inngått avtale med Fremtind Service om å overta deres 90 000 AutoPASS-kunder. Den 17. januar 2022 blir AutoPASS-kundene overført til Fremtind Service.

Prosjekter 
Selskapets bompengeprosjekter skal legges til egne aksjeselskaper som eies av selskapet.​

Alle BPS Nords bomstasjoner bruker AutoPASS, det norske systemet for elektronisk betaling av bompenger. Innehavere av gyldig AutoPASS-brikke eller en annen EasyGo-brikke (for eksempel BroBizz) kan bruke denne for betaling i norske bomstasjoner gjennom EasyGo-samarbeidet. ​

Prosjekter i regionen
 BPS Nord- E6 Helgeland AS (tidligere Nordland Bompengeselskap)
 BPS Nord- Bypakke Harstad AS (tidligere Troms Bompengeselskap)
 BPS Nord- FV 78 Toven AS (tidligere Helgeland Veiutvikling)
 BPS Nord- Bypakke Bodø AS (tidligere Veipakke Salten)
 BPS Nord - Hålogalandsbrua AS
 BPS Nord - Ryaforbindelsen AS

Se også 
 Ferde
 Fjellinjen
 Vegamot
 Vegfinans

Referanser 

Bompengeselskap i Norge
Etableringer i 2016
Norske selskaper med offentlig eierskap